पहली बार रेखा का मेकअप करते हाथ कांपने लगे, अब 56 देशों में 450 मेकअप प्रोडक्ट
Bharat and Dorris Makeup Artist Business: Client List and Success Story हमने भरत और डोरिस ने बाॅलीवुड में उनके करियर और इस मेकअप स्टार्टअप के बारे में बातचीत की... ऐश्वर्या, दीपिका समेत 500 स्टार्स का मेकअप कर चुके हैं
हम सुबह 9 बजे अंधेरी के ईस्ट में B&D मेकअप स्टूडियो पहुंचे। यहां अलग-अलग तरह के लगभग 450 मेकअप प्रोडक्ट्स थे। मेकअप के इन समानों के अलावा स्टूडियो में 80 के दशक से लेकर अभी तक के लगभग सभी फिल्मी स्टार्स की तस्वीरें भी थीं।
ये स्टूडियो है बॉलीवुड के टॉप मेकअप आर्टिस्ट भरत और डोरिस का। ये दोनों बिजनेस पार्टनर तो हैं हीं, लाइफ पार्टनर भी हैं। भरत मेकअप आर्टिस्ट हैं और डोरिस हेयर स्टाइलिस्ट। उन्होंने बताया कि दोनों 40 साल से साथ काम कर रहे हैं। भरत और डोरिस देश के पहले ऐसे मेकअप आर्टिस्ट हैं, जिन्होंने खुद के मेकअप ब्रांड B&D की शुरुआत की है।
हमने भरत और डोरिस से बाॅलीवुड में उनके करियर और इस मेकअप स्टार्टअप के बारे में बातचीत की...
हेयर स्टाइलिस्ट डोरिस बताती हैं, भरत और मैंने पं. पंढरी जुकर के अंडर मेकअप सीखा। मैंने 12वीं पास करने के बाद और भरत 11वीं क्लास के बाद से ही ये फील्ड ज्वाइन कर लिया था। उस वक्त मैं 17 साल की थी और इंडस्ट्री की सबसे यंगेस्ट हेयर ड्रेसर थी।
ऐश्वर्या राय, दीपिका, प्रियंका चोपड़ा, सोनम से लेकर तकरीबन 500 छोटे-बड़े एक्टर्स के साथ काम किया है। सिर्फ फिल्म इंडस्ट्री ही नहीं बल्कि अंबानी, टाटा, मित्तल, बिरला जैसे कई बड़े-बड़े इंडस्ट्रियलिस्ट भी हमारे क्लाइंट हैं। बिना ब्रेक लिए हम 40 साल से लगातार काम कर रहे हैं।
2005 में मेकअप ब्रांड शुरू किया, अब 450 ब्यूटी प्रोडक्ट्स बनाते हैं
मेकअप ब्रांड B&D के बारे में डोरिस बताती हैं कि भरत का सपना था कि हमारा खुद का एक मेकअप ब्रांड हो जो एशियाई स्किन के लिए हो और हमारे आर्टिस्ट को आसानी से वो मिल जाए। एक दिन मैंने तय कर लिया कि किसी भी हाल में मुझे मेरे पति का ये सपना पूरा करना है और मैंने ये पूरा किया भी।
इस स्टार्टअप को शुरू किए लगभग दो दशक हो गए हैं। हम दोनों ने अपनी कमाई से पहले एक छोटे से स्टूडियो की शुरुआत की थी, फिर धीरे-धीरे हम इसमें बदलाव करते गए। 2005 में हमने अपना ब्रांड लांच किया। अभी हमारे पास तकरीबन 450 प्रोडक्ट हैं। ये एक ग्लोबल ब्रांड बन गया है, जिसके प्रोडक्ट्स 56 देशों में सप्लाय होते हैं।
हमारे इंस्टीट्यूट में 15 दिन से लेकर 3 महीने का कोर्स होता है। अलग-अलग कोर्स की फीस भी अलग होती है। देश में कई सेंटर्स हैं जिनसे अब तक 2.5 लाख से ज्यादा बच्चे ट्रेनिंग ले चुके हैं।
हेमा मालिनी से साड़ी पहनना सीखा
डोरिस कहती हैं मेरी पहली फिल्म 1985 में आई मर्द थी, जिसमें मैंने अमृता सिंह के साथ काम किया था। उसके बाद कई फिल्में करने का मौका मिला। ऐसा नहीं है कि सिर्फ काम ही किया, कई चीजें सीखी भी। मुझे पहले साड़ी बांधनी नहीं आती थी, हेमा मालिनी ने मुझे साड़ी बांधना सिखाया।
मैंने कोई इंस्टीट्यूट से नहीं सीखा क्योंकि उस समय ऐसे कोई ट्रेनिंग सेंटर्स होते भी नहीं थे। एक्टर्स के साथ काम करते-करते ही सीखा। इसी वजह से हमने अपना इंस्टीट्यूट खोला ताकि दूसरों को सीखने के लिए एक प्लेटफॉर्म मिल सके।
रेखा का मेकअप करने गई तो हाथ कांपने लगे थे
डोरिस कहती हैं जिस एक्ट्रेस के साथ काम करते घबराहट हुई वो थीं रेखा। एक वक्त था जब लगता था कि उनके साथ आगे काम नहीं कर पाउंगी। पहली बार जब उनके बाल बनाने के लिए कंघी उठाई तो मेरे हाथ कांप रहे थे। उन्होंने कहा - 'डोरिस, मैं सिर्फ एक आर्टिस्ट हूं, आप अपना बेस्ट दीजिए'। उन्होंने मुझे समझा दिया कि उन्हें क्या चाहिए, मैंने वैसा ही लुक उन्हें दिया।
परवीन बाबी की स्किन और बाल बहुत खूबसूरत थे- भरत
भरत बताते हैं कि मैंने मेकअप का सामान साफ करने से लेकर असिस्टेंट मेकअप आर्टिस्ट, फिर मेकअप आर्टिस्ट का काम किया है। ये सफर बहुत लंबा रहा। इस फील्ड में जब 4-5 साल बीत गए, तब मुझे किसी एक्टर के चेहरे को हाथ लगाने का मौका मिला।
पंढरी दादा, जिनसे मैंने मेकअप करना सीखा है, वो एक वक्त परवीन बाबी के मेकअप आर्टिस्ट थे। जब वो नहीं आते तब मुझे परवीन का मेकअप करने का मौका मिलता था। इन्हीं से मेरी बतौर आर्टिस्ट जर्नी शुरू हुई। वो बहुत सुंदर थी, उनकी स्किन और बाल बहुत सुंदर थे। कई बार वो मुझे मेकअप करने में गाइड करती थी। कोशिश यही होती थी कि पहली या दूसरी बार में मैं अपना काम बेहतर तरीके से कर सकूं।
श्रीदेवी का मेकअप करना सपने जैसा था
डोरिस ने बताया कि मेरा श्रीदेवी का मेकअप करने का सपना था जो कि एक मैगजीन के शूट के दौरान पूरा हुआ। जब मुझे उनके साथ पहली बार काम करने का मौका मिला तो शुरुआत में थोड़ा डर गई थी। मैंने सुना था कि वो बहुत ही प्रोफेशनल हैं और उनको हेयर मेकअप का बहुत नॉलेज है।
जब मैंने पहली बार उनका मेकअप और हेयर करने लगी तब उन्होंने कुछ नहीं कहा। वो जब अपने चेयर पर बैठीं, तब भरत ने उनसे पूछा कि मैम आपको किस तरह का मेकअप पसंद हैं, इस पर उन्होंने कहा- आप प्रोफेशनल हो और ये एक फैशन शूट है। आपको जैसा मेकअप करना है, कीजिए। हमने वैसा ही मेकअप किया, जो उन्हें बहुत पसंद आया। उन्होंने मुझसे कहा था- यू आर दी बेस्ट। उनकी ये बात मुझे आज भी याद है।
दिलीप कुमार बताते थे कि मेकअप कैसे करना है
भरत उस जमाने से मेकअप का काम कर रहे हैं, जब दिलीप कुमार जैसे स्टार्स हुआ करते थे। जब सीनियर मेकअप आर्टिस्ट पंढरी दादा फिल्मों के लिए अवेलेबल नहीं होते थे तो उस वक्त मुझे मौका मिलता था। मुझे याद हैं फिल्म 'क्रांति' के दौरान दिलीप कुमार का लुक बहुत संजीदा था, बड़े-बड़े बाल, जख्म का निशान वाला लुक क्रिएट करना था। उस वक्त मैं नया था इसीलिए दिलीप सर खुद मुझे बताते थे कि उनका मेकअप कैसा करना हैं। वो हर बारीक चीज पर ध्यान देते थे।
रानी मुखर्जी को मेकअप से जुड़ी हर चीज की जानकारी है
डोरिस कहती हैं, रानी मुखर्जी हमारी फेवरेट हैं। हमारा मानना हैं कि इस इंडस्ट्री में यदि कोई भी मेकअप आर्टिस्ट बनने की चाहत रखता हैं तो उन्हें एक बार तो रानी के साथ काम करना ही चाहिए। रानी अपने साथ पूरा इंस्टीट्यूट लेकर चलती हैं, मतलब उनको मेकअप से जुड़ी हर चीज की जानकारी है। उनको पता हैं कि कौन कितना प्रोफेशनल हैं, कौन सा मेकअप सही या गलत हैं।
'सांवरिया' के सेट पर भंसाली ने मेरी चोरी पकड़ी थी
डोरिस बताती हैं कि लोग कहते हैं कि संजय लीला भंसाली बहुत ही डिफिकल्ट व्यक्ति हैं लेकिन मेरा मानना हैं कि उनके साथ काम करने के बाद ही आपका पोर्टफोलियो कंप्लीट होता है।
जब हमने उनके साथ फिल्म 'सांवरिया' की थी, तब मुझे पता चला कि संजय के पास हर फील्ड का नॉलेज हैं। उनका एक पूरा गुरुकुल हैं। उन्होंने पूरे विश्वास के साथ हमें सोनम कपूर और रानी मुखर्जी का मेकअप का काम दिया। वो अपने काम में बहुत स्ट्रिक्ट हैं। वो हर दिन लिखते थे कि कब क्या इस्तेमाल किया हैं।
शूटिंग के दौरान, एक दिन उन्होंने मेरी चोरी पकड़ ली। मैंने सोनम के बालों में थोड़ा जेल लगा दिया था जिसकी डिमांड नहीं थी। संजय ने तुरंत मुझसे कहा - डोरिस,आज आपने मेरे साथ चीटिंग की हैं। इस घटना के बाद मैंने सोचा ऐसा कभी नहीं करुंगी। उस वक्त सोनम को हेयर मेकअप की बिलकुल नॉलेज नहीं थी लेकिन हम पर उसे पूरा भरोसा था।
80 के दौर में स्टार्स खुद का मेकअप सामान साथ लेकर आते थे
हेमा मालिनी, माधुरी दीक्षित, श्रीदेवी के दौर में वो लोग खुद अपना मेकअप लेकर आते थे। उस वक्त वे जानते थे कि एक मेकअप आर्टिस्ट के पास इतना सामान नहीं होगा। उस वक्त इतने सारे ब्रांड होते भी नहीं थे। अब चीजें बदल गई हैं। दीपिका, सोनम कपूर या आज की जितनी भी हीरोइन हैं, वो हर किस्म के ब्रांड से वाकिफ हैं। उन्हें पता है कि कौन सा प्रोडक्ट इस्तेमाल करना हैं।
भरत ने जब प्रपोज किया तब मैंने तुरंत हां नहीं बोला था
भरत के साथ अपने रिश्ते पर डोरिस बताती हैं कि मेरी और भरत की मुलाकात इसी फील्ड में हुई थी। दरअसल, हम एक एडवर्टाइजिंग कैंपेन में पहली बार मिले और फिर वहीं से अलग-अलग प्रोजेक्ट में हमारा मिलना शुरू हुआ। कई फिल्मों में एक साथ काम करते-करते एक दूसरे के करीब आए और वही से हमारे प्यार की शुरुआत हो गई।
फिर हमने शादी करने का फैसला किया। भरत ने जब प्रपोज किया तब मैंने तुरंत हां नहीं बोला, बहुत वक्त लगाया। इसके बारे में लोगों से काफी जानकारी ली जैसे कि इनका रियल नेचर कैसा हैं, फैमिली कैसी हैं। इनके बारे में मुझे बहुत कुछ अच्छा सुनने को मिला, यहां तक की पूरी फिल्म इंडस्ट्री इनकी तारीफ करती थी। भरत बहुत ही सिंपल और डिसेंट इंसान हैं। काफी जानने के बाद उनको मैंने हां बोला।
हफ्ते में एकाध बार 5-7 रुपए दिन के मिल जाते थे
कमाई के बारे में भरत बताते हैं, पहले तो हम कमाई के बारे में बिलकुल नहीं सोचते थे, बस काम सीखना चाहते थे। पहले हमें 5, 7 या10 रुपए एक दिन के मिलते थे, वो भी हफ्ते में एकाध बार। जिसमें से कुछ पैसे मैंने खुद पर खर्च किए थे और बाकी पैसे से घर वालों के लिए कुछ खरीद कर लेकर जाता था। मुझे याद हैं जब पहली बार मुझे 50 रुपए मिले थे तब वो मैंने अपनी मां को दिए थे। इसके बाद धीरे-धीरे मैं अपनी मां को महीने का 150 रुपए फिर 250 रुपए देने लगा।
घर और काम के बीच बैलेंस करना जया बच्चन ने सिखाया
भरत और डोरिस दोनों ही बॉलीवुड में काम करते हैं और खुद की कंपनी भी चलाते हैं। इन दोनों कामों के बीच परिवार को संभालना कितना मुश्किल होता है? इस सवाल पर डोरिस कहती हैं कि घर चलाने के तरीके मुझे जया बच्चन ने सिखाए। हम प्रोफेशनल और पर्सनल लाइफ को मिक्स नहीं करते। जब हम दोनों घर में होते हैं तो अपने काम और बॉलीवुड से जुड़ी कोई बात नहीं करते। सिर्फ अपनी और परिवार की ही बातें होती हैं। ये नियम हमने कई सालों से बना रखा है और इसे हमेशा फॉलो करते हैं।